nibzard/narodne-novine-full-text-markdown huggingface dataset:
## Odluka o razrješenju dužnosti zamjenika Glavnog državnog odvjetnika Republike Hrvatske u Državnom odvjetništvu Republike Hrvatske

### NN 65/2010 (26.5.2010.), Odluka o razrješenju dužnosti zamjenika Glavnog državnog odvjetnika Republike Hrvatske u Državnom odvjetništvu Republike Hrvatske

DRŽAVNOODVJETNIČKO VIJEĆE

2031

Državnoodvjetničko vijeće na temelju članka 153. st. 1., 2. i 3. u svezi s člankom 113. st. 1. t. 1., te članka 176. stavci 1. i 2. Zakona o državnom odvjetništvu (»Narodne novine« broj 76/09 i 153/09) odlučujući o zahtjevu za razrješenje RADOVANA ŠANTEKA, na sjednici Vijeća održanoj 27. travnja 2010. godine, donijelo je

ODLUKU

RADOVAN ŠANTEK, razrješava se dužnosti zamjenika Glavnog državnog odvjetnika Republike Hrvatske u Državnom odvjetništvu Republike Hrvatske s danom 30. lipnja 2010. godine zbog odlaska u mirovinu.

Broj: DOVO-29/10

Zagreb, 27. travnja 2010.

Predsjednik
Državnoodvjetničkog vijeća
Darko Klier, v. r.

Odluka, NN 65/2010-2031
## Odluka o izmjenama i dopunama Odluke o objavljivanju tumačenja Odbora za tumačenje međunarodnog financijskog izvještavanja 15, 16

### NN 65/2010 (26.5.2010.), Odluka o izmjenama i dopunama Odluke o objavljivanju tumačenja Odbora za tumačenje međunarodnog financijskog izvještavanja 15, 16

ODBOR ZA STANDARDE FINANCIJSKOG IZVJEŠTAVANJA

2033

Na temelju članka 13. stavka 2. i članka 34. stavka 3. Zakona o računovodstvu (»Narodne novine«, broj 109/07.) te članka 16. Pravilnika o načinu rada Odbora za standarde financijskog izvještavanja, Odbor za standarde financijskog izvještavanja donio je na sjednici održanoj 10. svibnja 2010.

ODLUKU

O IZMJENAMA I DOPUNAMA ODLUKE O OBJAVLJIVANJU TUMAČENJA ODBORA ZA TUMAČENJE MEĐUNARODNOG FINANCIJSKOG IZVJEŠTAVANJA 15, 16

Članak 1.

U Odluci o objavljivanju Tumačenja Odbora za tumačenje međunarodnog financijskog izvještavanja 15, 16 (»Narodne novine«, broj 8/10), u Tumačenju Odbora za tumačenje međunarodnog financijskog izvještavanja 16 – Zaštita neto ulaganja u inozemno poslovanje mijenja se točka 14 koja glasi:

»Kao zaštitni instrument u zaštiti neto ulaganja u inozemno poslovanje može biti određen derivativni ili nederivativni instrument (ili kombinacija derivativnog i nederivativnog instrumenta). Zaštitni instrument(i) mogu biti u posjedu subjekta ili subjekata unutar grupe sve dok su ispunjeni zahtjevi iz točke 88. MRS-a 39 koji se odnose na određivanje, dokumentiranje i učinkovitost zaštite neto ulaganja. Grupa osobito jasno treba dokumentirati svoju strategiju zaštite zbog mogućih razlika u određivanju na različitim razinama grupe.«

Članak 2.

Mijenja se točka 18. koja glasi:

»Subjekt je dužan ovo tumačenje primijeniti na godišnja razdoblja koja započinju na dan ili nakon 1. listopada 2008. godine. Subjekt je dužan izmjenu i dopunu točke 14. uslijed Dorade MSFI-jeva iz travnja 2009. godine primijeniti na godišnja razdoblja koja započinju na dan ili nakon 1. srpnja 2009. godine. Dopuštena je ranija primjena obiju izmjena i dopuna. Subjekt je dužan objaviti primjenu ovog tumačenja na razdoblje koje započinje prije 1. listopada 2008. godine, odnosno primjenu izmjene i dopune točke 14. prije 1. srpnja 2009. godine.«

Članak 3.

Godišnji financijski izvještaji za razdoblja koja počinju od 1. siječnja 2010. i nadalje, sastavljaju se i prezentiraju u skladu s izmjenama i dopunama Tumačenja Odbora za tumačenje međunarodnog financijskog izvještavanja iz članaka 1. i 2. ove Odluke.

Članak 4.

Ova Odluka stupa na snagu danom objave u »Narodnim novinama«.

Predsjednik
Odbora za standarde
financijskog izvještavanja
Ivica Smiljan, v. r.

Odluka, NN 65/2010-2033
## Rješenje kojim se Krešimiru Jušinskom daje suglasnost za obavljanje funkcije člana Uprave investicijskog društva Antea brokeri d.o.o., Zagreb

### NN 65/2010 (26.5.2010.), Rješenje kojim se Krešimiru Jušinskom daje suglasnost za obavljanje funkcije člana Uprave investicijskog društva Antea brokeri d.o.o., Zagreb

HRVATSKA AGENCIJA ZA NADZOR FINANCIJSKIH USLUGA

2035

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 22. stavak 1. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, odlučujući o zahtjevu za izdavanje suglasnosti za obavljanje funkcije člana Uprave investicijskog društva Antea brokeri d.o.o., Zagreb, Derenčinova 1, na sjednici održanoj 20. svibnja 2010. godine donijela je

RJEŠENJE

1. Krešimiru Jušinskom iz Zagreba, Pogačićeva 1, rođenom 17. ožujka 1976. godine, daje se suglasnost za obavljanje funkcije člana Uprave investicijskog društva Antea brokeri d.o.o., Zagreb, Derenčinova 1.

2. Izreka ovog rješenja objavit će se u »Narodnim novinama«.

Klasa: UP/I-451-04/10-02/09

Urbroj: 326-111/10-4

Zagreb, 20. svibnja 2010.

Član Uprave
Željko Kopčić, v. r.

Rješenje, NN 65/2010-2035
## Rješenje kojim se Goranu Jurišiću daje odobrenje za obavljanje funkcije člana Uprave društva Jadransko osiguranje d.d., Zagreb

### NN 65/2010 (26.5.2010.), Rješenje kojim se Goranu Jurišiću daje odobrenje za obavljanje funkcije člana Uprave društva Jadransko osiguranje d.d., Zagreb

HRVATSKA AGENCIJA ZA NADZOR FINANCIJSKIH USLUGA

2037

Na temelju odredbi članka 15. točke 4. alineja 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i odredbe članka 12. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, odlučujući o zahtjevu Nadzornog odbora društva Jadransko osiguranje d.d. Zagreb, Listopadska 2, za izdavanje odobrenja za obavljanje funkcije člana Uprave, na sjednici održanoj 20. svibnja 2010. godine donijela je

RJEŠENJE

I. Goranu Jurišiću iz Zagreba, Vladimira Ruždjaka 9c, rođenom 10. siječnja 1975. u Vukovaru, daje se odobrenje za obavljanje funkcije člana Uprave društva Jadransko osiguranje d.d., Zagreb, Listopadska 2.

II. Izreka ovog rješenja objavit će se u »Narodnim novinama«.

Klasa: UP/I -453-02/10-30/7

Urbroj: 326-112-10-6

Zagreb, 20. svibnja 2010.

Član Uprave
Željko Kopčić, v. r.

Rješenje, NN 65/2010-2037
## Rješenje kojim je Vesni Janković, vlasnici obrta Vesna zastupanje u osiguranju, Bukovlje, Vranovci, prestala važiti dozvola za obavljanje poslova zastupanja u osiguranju

### NN 65/2010 (26.5.2010.), Rješenje kojim je Vesni Janković, vlasnici obrta Vesna zastupanje u osiguranju, Bukovlje, Vranovci, prestala važiti dozvola za obavljanje poslova zastupanja u osiguranju

HRVATSKA AGENCIJA ZA NADZOR FINANCIJSKIH USLUGA

2038

Na temelju odredbe članka 15. točka 4. alineja 3. Zakona o Hrvatskoj agenciji za nadzor financijskih usluga (»Narodne novine« broj 140/05), i članka 12. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, po službenoj dužnosti, na sjednici održanoj 20. svibnja 2010, donijela je

RJEŠENJE

I. Vesni Janković iz Bukovlja, Vranovci, Slavonska 46, vlasnici obrta Vesna zastupanje u osiguranju, Bukovlje, Vranovci, Slavonska 46, prestala je važiti dozvola za obavljanje poslova zastupanja u osiguranju izdana 31. listopada 2007. rješenjem Hrvatske agencije za nadzor financijskih usluga klasa: UP/I-453-02/07-37/101, urbroj: 326-112-07-3.

II. Izreka ovog rješenja objavit će se u »Narodnim novinama«.

Klasa: UP/I-453-02/10-37/25

Urbroj: 326-112-10-1

Zagreb, 20. svibnja 2010.

Član Uprave
Željko Kopčić, v. r.

Rješenje, NN 65/2010-2038
## Pravilnik o izmjenama i dopunama Pravilnika o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke

### NN 65/2010 (26.5.2010.), Pravilnik o izmjenama i dopunama Pravilnika o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke

HRVATSKA AGENCIJA ZA NADZOR FINANCIJSKIH USLUGA

2039

Na temelju odredbi članaka 226. Zakona o investicijskim fondovima (»Narodne novine«, broj 150/05), Hrvatska agencija za nadzor financijskih usluga na sjednici održanoj 20. svibnja 2010. donijela je

PRAVILNIK

O IZMJENAMA PRAVILNIKA O OBVEZNOM SADRŽAJU, ROKOVIMA I OBLIKU OBVEZNIH IZVJEŠĆA O RADU INVESTICIJSKIH FONDOVA, DRUŠTAVA ZA UPRAVLJANJE I DEPOZITNE BANKE

Članak 1.

U Pravilniku o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke (»Narodne novine« br. 155/09) u Prilogu 1. Izvješća o radu investicijskih fondova točke 1. Izvješće o vrednovanju imovine investicijskog fonda i izračunu neto vrijednosti imovine po udjelu/dionici fonda podtočka 1.1. Izvješće o vrednovanju imovine fonda i izračunu neto vrijednosti imovine po udjelu/dionici fonda (otvorenog/zatvorenog investicijskog fonda s javnom/privatnom ponudom, rizičnog kapitala s privatnom ponudom) mijenja se i glasi kao u Prilogu ovog Pravilnika.

Članak 2.

Ovaj Pravilnik stupa na snagu 1. srpnja 2010. godine.

Klasa: 011-02/09-04/71

Urbroj: 326-01-10-7

Zagreb, 20. svibnja 2010.

Član Uprave
Željko Kopčić, v. r.

PRILOG

1.1. Izvješće o vrednovanju imovine investicijskog fonda i izračunu neto vrijednosti imovine po udjelu/dionici fonda (otvorenog/zatvorenog investicijskog fonda s javnom/privatnom ponudom, rizičnog kapitala s privatnom ponudom)

![](dodatni/409190.jpg)

Pravilnik, NN 65/2010-2039
## Ispravak Pravilnika o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

### NN 65/2010 (26.5.2010.), Ispravak Pravilnika o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

NARODNE NOVINE

2040

Nakon usporedbe s izvornim tekstom Pravilnika o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi s objavljenim tekstom u »Narodnim novinama« broj 44 od 14. travnja 2010. godine uočene su tiskarske greške, te se daje

ISPRAVAK

PRAVILNIKA O IZMJENAMA I DOPUNAMA PRAVILNIKA O PRIMJENI ZAKONA O TROŠARINAMA ŠTO SE ODNOSI NA PLINSKO ULJE OBOJANO PLAVOM BOJOM ZA NAMJENE U POLJOPRIVREDI, RIBOLOVU I AKVAKULTURI

U članku 2. stavku 2. iza riječi »stoku« treba stajati riječ »ili«, a u članku 4. iza riječi »15. lipnja«, riječ »iza« treba biti napisana velikim slovom »I« jer se nalazi na početku rečenice.

Klasa:

Urbroj:

Zagreb, 21. travnja 2010.

Glavna urednica
Zdenka Pogarčić, v. r.

Ostalo, NN 65/2010-2040
## Ispravak Dopune Popisa članova Povjerenstva za organoleptičko ocjenjivanje vina i drugih proizvoda od grožđa i vina

### NN 65/2010 (26.5.2010.), Ispravak Dopune Popisa članova Povjerenstva za organoleptičko ocjenjivanje vina i drugih proizvoda od grožđa i vina

MINISTARSTVO POLJOPRIVREDE, RIBARSTVA I RURALNOG RAZVOJA

2041

Nakon izvršenog pregleda teksta utvrđena je pogreška u Dopuni Popisa članova Povjerenstva za organoleptičko ocjenjivanje vina i drugih proizvoda od grožđa i vina, objavljenoj u »Narodnim novinama«, broj 48 od 21. travnja 2010. godine te se daje

ISPRAVAK

DOPUNE POPISA ČLANOVA POVJERENSTVA ZA ORGANOLEPTIČKO OCJENJIVANJE VINA I DRUGIH PROIZVODA OD GROŽĐA I VINA

U Dopuni Popisa članova Povjerenstva za organoleptičko ocjenjivanje vina i drugih proizvoda od grožđa i vina (»Narodne novine« br. 48/2010) umjesto riječi: »iza točke 88. dodaju se točke 89. do 88. koje glase:« trebaju stajati riječi: »iza točke 88. dodaju se točke 89. do 102. koje glase:«.

Klasa: 080-01/10-01/55

Urbroj: 525-02-3-0033/10-6

Zagreb, 12. svibnja 2010.

Ministar
Petar Čobanković, v. r.

Ostalo, NN 65/2010-2041
## Rješenje o imenovanju državnog tajnika Ministarstva mora, prometa i infrastrukture

### NN 66/2010 (28.5.2010.), Rješenje o imenovanju državnog tajnika Ministarstva mora, prometa i infrastrukture

VLADA REPUBLIKE HRVATSKE

2042

Na temelju članka 30. stavka 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 40. stavka 1. Zakona o sustavu državne uprave (»Narodne novine«, br. 75/93, 48/99, 15/2000, 127/2000, 59/2001, 190/2003 – pročišćeni tekst, 199/2003 i 79/2007), Vlada Republike Hrvatske je na sjednici održanoj 29. travnja 2010. godine donijela

RJEŠENJE

O IMENOVANJU DRŽAVNOG TAJNIKA MINISTARSTVA MORA, PROMETA I INFRASTRUKTURE

Imenuje se mr. sc. DANIJEL MILETA državnim tajnikom Ministarstva mora, prometa i infrastrukture.

Klasa: 080-02/10-01/83

Urbroj: 50304/2-10-01

Zagreb, 29. travnja 2010.

Predsjednica
Jadranka Kosor, dipl. iur., v. r.

Rješenje, NN 66/2010-2042
## Rješenje o razrješenju državnog tajnika - predstojnika Ureda za odnose s javnošću i glasnogovornika Vlade Republike Hrvatske

### NN 66/2010 (28.5.2010.), Rješenje o razrješenju državnog tajnika - predstojnika Ureda za odnose s javnošću i glasnogovornika Vlade Republike Hrvatske

VLADA REPUBLIKE HRVATSKE

2043

Na temelju članka 30. stavka 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 6. stavka 1. Uredbe o Uredu za odnose s javnošću (»Narodne novine«, broj 39/2009), Vlada Republike Hrvatske je na sjednici održanoj 29. travnja 2010. godine donijela

RJEŠENJE

O RAZRJEŠENJU DRŽAVNOG TAJNIKA – PREDSTOJNIKA UREDA ZA ODNOSE S JAVNOŠĆU I GLASNOGOVORNIKA VLADE REPUBLIKE HRVATSKE

Razrješuje se ZLATKO MEHUN dužnosti državnog tajnika – predstojnika Ureda za odnose s javnošću i glasnogovornika Vlade Republike Hrvatske, na osobni zahtjev.

Klasa: 080-02/10-02/83

Urbroj : 50304/2-10-01

Zagreb, 29. travnja 2010.

Predsjednica
Jadranka Kosor, dipl. iur., v. r.

Rješenje, NN 66/2010-2043
## Rješenje o razrješenju tajnice Ministarstva pravosuđa

### NN 66/2010 (28.5.2010.), Rješenje o razrješenju tajnice Ministarstva pravosuđa

VLADA REPUBLIKE HRVATSKE

2044

Na temelju članka 30. stavka 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), članka 6.a stavka 2. Zakona o sustavu državne uprave (»Narodne novine«, br. 75/93, 48/99, 15/2000, 127/2000, 59/2001, 190/2003 – pročišćeni tekst, 199/2003 i 79/2007) i članka 74. stavka 5. Zakona o državnim službenicima (»Narodne novine«, br. 92/2005, 107/2007 i 27/2008), Vlada Republike Hrvatske je na sjednici održanoj 29. travnja 2010. godine donijela

RJEŠENJE

O RAZRJEŠENJU TAJNICE MINISTARSTVA PRAVOSUĐA

Razrješuje se MIRJANA VATAVUK položaja tajnice Ministarstva pravosuda, s danom 8. travnja 2010. godine.

Klasa: 080-02/10-02/59

Urbroj: 50304/2-10-03

Zagreb, 29. travnja 2010.

Predsjednica
Jadranka Kosor, dipl. iur., v. r.

Rješenje, NN 66/2010-2044
## Rješenje o razrješenju člana Upravnog vijeća Središnjeg registra osiguranika

### NN 66/2010 (28.5.2010.), Rješenje o razrješenju člana Upravnog vijeća Središnjeg registra osiguranika

VLADA REPUBLIKE HRVATSKE

2045

Na temelju članka 30. stavka 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 7. stavka 2. Uredbe o osnivanju Središnjeg registra osiguranika (»Narodne novine«, broj 101/99), Vlada Republike Hrvatske je na sjednici održanoj 29. travnja 2010. godine donijela

RJEŠENJE

O RAZRJEŠENJU ČLANA UPRAVNOG VIJEĆA SREDIŠNJEG REGISTRA OSIGURANIKA

Razrješuje se MILE RUKAVINA dužnosti člana Upravnog vijeća Središnjeg registra osiguranika, na osobni zahtjev.

Klasa: 080-02/10-02/72

Urbroj: 50304/2-10-01

Zagreb, 29. travnja 2010.

Predsjednica
Jadranka Kosor, dipl. iur., v. r.

Rješenje, NN 66/2010-2045
## Rješenje o imenovanju članice Upravnog vijeća Središnjeg registra osiguranika

### NN 66/2010 (28.5.2010.), Rješenje o imenovanju članice Upravnog vijeća Središnjeg registra osiguranika

VLADA REPUBLIKE HRVATSKE

2046

Na temelju članka 30. stavka 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 7. stavka 1. Uredbe o osnivanju Središnjeg registra osiguranika (»Narodne novine«, broj 101/99), Vlada Republike Hrvatske je na sjednici održanoj 29. travnja 2010. godine donijela

RJEŠENJE

O IMENOVANJU ČLANICE UPRAVNOG VIJEĆA SREDIŠNJEG REGISTRA OSIGURANIKA

Imenuje se SLAVICA RUŽIĆ članicom Upravnog vijeća Središnjeg registra osiguranika.

Klasa: 080-02/10-01/88

Urbroj: 50304/2-10-01

Zagreb, 29. travnja 2010.

Predsjednica
Jadranka Kosor, dipl. iur., v. r.

Rješenje, NN 66/2010-2046
## Pravilnik o izmjenama i dopunama Pravilnika o načinu primjene sredstava prisile

### NN 66/2010 (28.5.2010.), Pravilnik o izmjenama i dopunama Pravilnika o načinu primjene sredstava prisile

MINISTARSTVO PRAVOSUĐA

2049

Na temelju članka 142. stavka 10. Zakona o izvršavanju kazne zatvora (»Narodne novine«, broj: 128/99., 55/00., 59/00., 129/00., 59/01., 67/01., 11/02., 190/03. – pročišćeni tekst, 76/07. i 27/08.), ministar pravosuđa donosi

PRAVILNIK

O IZMJENAMA I DOPUNAMA PRAVILNIKA O NAČINU PRIMJENE SREDSTAVA PRISILE

Članak 1.

U Pravilniku o načinu primjene sredstava prisile (»Narodne novine«, broj 48/09.) iza članka 8. dodaje se naslov V A. i članak 8a., koji glase:

»V A. PRIMJENA ELEKTRIČNOG PARALIZATORA

Članak 8a.

Pod primjenom električnog paralizatora podrazumijeva se trenutno onesposobljavanje osobe na principu kratkotrajnog udara visokonaponske struje slabe jakosti ispucavanjem sonde u osobu na daljinu ili primjenom električnog paralizatora kao elektrošokera djelovanjem u izravnom kontaktu s tijelom osobe izbjegavajući pritom genitalije i dojke žene.

Osim u slučaju kada je dopuštena primjena vatrenog oružja, primjena električnog paralizatora nije dopuštena ako ispucavanjem sonde ili njegovom primjenom kao elektrošokera nije moguće izbjeći kontakt sonde ili elektrošokera u području glave i vrata osobe.

Primjena električnog paralizatora dopuštena je uvijek kada je dopušteno primijeniti, palicu, mlazove s vodom, podražavajuća kemijska sredstva i vatreno oružje, ukoliko se njegovom primjenom očekuje uspjeh u obavljanju službene zadaće.«.

Članak 2.

Ovaj Pravilnik stupa na snagu osmog dana nakon objave u »Narodnim novinama«.

Klasa: 011-01/10-02/12

Urbroj: 514-13-10-1

Zagreb, 10. svibnja 2010.

Ministar
dr. sc. Ivan Šimonović, v. r.

Pravilnik, NN 66/2010-2049
## Pravilnik o načinu zatvaranja i označavanja zatvorenog gradilišta

### NN 66/2010 (28.5.2010.), Pravilnik o načinu zatvaranja i označavanja zatvorenog gradilišta

MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

2051

Na temelju članka 288. stavka 6. Zakona o prostornom uređenju i gradnji (»Narodne novine«, broj 76/07 i 38/09), ministrica zaštite okoliša, prostornog uređenja i graditeljstva donosi

PRAVILNIK

O NAČINU ZATVARANJA I OZNAČAVANJA ZATVORENOG GRADILIŠTA

Članak 1.

Ovim Pravilnikom određuje se način zatvaranja gradilišta i označavanja zatvorenog gradilišta, odnosno dijela gradilišta.

Članak 2.

Građevinski inspektor naredit će zatvaranje gradilišta na licu mjesta postavljanjem službenog znaka i trake na gradilištu odnosno dijelu gradilišta ako utvrdi da su ispunjeni propisani uvjeti za izricanje te mjere.

Iznimno, građevinski inspektor može zatvoriti gradilište odnosno dio gradilišta velike površine i/ili duljine, postavljanjem više službenih znakova.

Članak 3.

Naredbu o zatvaranju gradilišta odnosno dijela gradilišta građevinski inspektor utvrđuje zapisnikom o inspekcijskom pregledu.

Članak 4.

Službeni znak i traka s nazivom »GRAĐEVINSKA INSPEKCIJA« postavljaju se na gradilištu odnosno dijelu gradilišta na vidljivom mjestu i na prikladan način.

Članak 5.

Za vrijeme važenja naredbe o zatvaranju gradilište odnosno dijela gradilišta, mogu se izvoditi samo oni radovi koji su nužni za izvršenje rješenja građevinskog inspektora.

Radovi iz stavka 1. ovog članka utvrđuju se zapisnikom o inspekcijskom pregledu.

Članak 6.

Likovni prikaz službenog znaka i trake s pripadajućim tekstom i bojom sastavni je dio ovoga Pravilnika.

Članak 7.

Danom stupanja na snagu ovoga Pravilnika prestaje važiti Pravilnik o načinu zatvaranja i označavanja zatvorenog gradilišta (»Narodne novine«, broj 02/05).

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 362-01/10-01/347

Urbroj: 531-07-10-01

Zagreb, 26. svibnja 2010.

Ministrica
Marina Matulović Dropulić, dipl. ing. arh., v. r.

Likovni prikaz službenog znaka i trake

![](dodatni/409210.jpg)

OPIS: Okvir slike i »×« unutar slike su crvene boje, a ostali dio slike i tekst su crne boje. Službeni znak je izrađen od tvrde plastike.

Likovni prikaz trake:

![](dodatni/409211.jpg)

OPIS: Traka je žute boje i sadrži istovjetan grafički dio službenog znaka u odgovarajućem mjerilu. Tekst je crne boje.

Pravilnik, NN 66/2010-2051
## Pravilnik o izmjeni i dopuni Pravilnika o načinu uporabe lovačkog oružja i naboja

### NN 66/2010 (28.5.2010.), Pravilnik o izmjeni i dopuni Pravilnika o načinu uporabe lovačkog oružja i naboja

MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

2054

Na temelju članka 66. stavka 8. Zakona o lovstvu (»Narodne novine«, broj 140/05 i 75/09) ministar regionalnog razvoja, šumarstva i vodnoga gospodarstva donosi

PRAVILNIK

O IZMJENI I DOPUNI PRAVILNIKA O NAČINU UPORABE LOVAČKOG ORUŽJA I NABOJA

Članak 1.

U Pravilniku o načinu uporabe lovačkog oružja i naboja (»Narodne novine«, broj 68/06) u članku 4. stavak 4. mijenja se i glasi:

»Iznimno od odredbe stavka 1. ovoga članka, lovačko oružje i naboj mogu se upotrebljavati sukladno odredbama članka 62. točke 5. i članka 64. stavka 3. Zakona o lovstvu, te pri obavljanju lovo-
-čuvarske službe u skladu s posebnim propisom.«.

Članak 2.

U članku 10. iza stavka 2. dodaje se stavak 3. koji glasi:

»U močvarnim staništima dozvoljen je odstrjel isključivo uporabom naboja s čeličnom sačmom.«.

Članak 3.

Ovaj Pravilnik stupa na snagu osmoga dana od dana objave u »Narodnim novinama«, osim članka 2. ovoga Pravilnika, koji stupa na snagu danom pristupanja Republike Hrvatske Europskoj Uniji.

Klasa: 011-01/10-02/01

Urbroj: 538-08-10-01

Zagreb, 11. svibnja 2010.

Potpredsjednik Vlade
Republike Hrvatske i ministar regionalnog razvoja, šumarstva
i vodnoga gospodarstva
mr. sc. Božidar Pankretić, v. r.

Pravilnik, NN 66/2010-2054
## Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi radi sprječavanja unošenja u Republiku Hrvatsku Newcastleske bolesti

### NN 66/2010 (28.5.2010.), Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi radi sprječavanja unošenja u Republiku Hrvatsku Newcastleske bolesti

MINISTARSTVO POLJOPRIVREDE, RIBARSTVA I RURALNOG RAZVOJA

2055

Na temelju članka 17. stavka 3. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

NAREDBU

O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE PERADI I PROIZVODA OD PERADI RADI SPRJEČAVANJA UNOŠENJA U REPUBLIKU HRVATSKU NEWCASTLESKE BOLESTI

I.

Zabranjuje se uvoz u Republiku Hrvatsku i provoz preko područja Republike Hrvatske pošiljaka:

a) žive peradi, bezgrebenki (kivi, emu, nandu i noj), uzgojene i divlje pernate divljači;

b) jednodnevne peradi;

c) rasplodnih i konzumnih jaja;

d) svježeg i smrznutog mesa peradi, bezgrebenki, uzgojene i divlje pernate divljači;

e) proizvoda od mesa peradi, bezgrebenki, uzgojene i divlje pernate divljači;

f) proizvoda životinjskog podrijetla (od peradi) namijenjenih hranidbi životinja,

za industrijsku uporabu ili uporabu u poljodjelstvu, podrijetlom iz sljedećih država:

1. Cipar,

2. Dominikanska Republika,

3. Honduras,

4. Izrael,

5. Kina,

6. Meksiko,

7. Njemačka – savezna država Sjeverna Rajna-Vestfalija (Goldhamme, Bochum),

8. Rumunjska – pokrajina Gorj,

9. Rusija

radi sprječavanja unošenja u Republiku Hrvatsku Newcastleske bolesti.

Zabrana iz stavka prvog ove točke odnosi se i na pošiljke žive peradi koja potječu iz drugih zemalja, odnosno regija ako se provoze preko navedenih područja.

II.

Zabrana iz točke I. ove Naredbe ne odnosi se na pošiljke:

a) hermetički zatvorenih, toplinski obrađenih konzervi od mesa peradi i bezgrebenki, uzgojene i divlje pernate divljači, koje su tijekom proizvodnje bile podvrgnute obradi sa Fo vrijednosti 3 i više, odnosno trajne konzerve;

b) proizvoda od jaja koji su prije ili tijekom proizvodnje podvrgnuti toplinskoj obradi sušenja u proizvodnji jaja u prahu, pasterizacije ili sterilizacije.

III.

Danom stupanja na snagu ove Naredbe prestaje važiti Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi radi sprječavanja unošenja u Republiku Hrvatsku Newcastleske bolesti (»Narodne novine«, broj 23/10).

IV.

Ova Naredba stupa na snagu danom objave u »Narodnim novinama«.

Klasa: 011-02/10-01/117

Urbroj: 525-11-2-0488/10-1

Zagreb, 5. svibnja 2010.

Ministar
Petar Čobanković, v. r.

Naredba, NN 66/2010-2055
## Pravilnik o izmjeni Pravilnika o postupku utvrđivanja i priznavanja ozljede na radu i profesionalne bolesti

### NN 66/2010 (28.5.2010.), Pravilnik o izmjeni Pravilnika o postupku utvrđivanja i priznavanja ozljede na radu i profesionalne bolesti

HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

2057

Na osnovi članka 30. Zakona o zdravstvenom osiguranju zaštite zdravlja na radu (»Narodne novine« broj 85/06., 67/08.) i članka 25. točke 5. Statuta Hrvatskog zavoda za zdravstveno osiguranje zaštite zdravlja na radu (»Narodne novine« broj 90/07., 112/07.) Upravno vijeće Hrvatskog zavoda za zdravstveno osiguranje zaštite zdravlja na radu na 32. sjednici održanoj 18. ožujka 2010. godine uz suglasnost ministra zdravstva i socijalne skrbi, donijelo je

PRAVILNIK

O IZMJENI PRAVILNIKA O POSTUPKU UTVRĐIVANJA I PRIZNAVANJA OZLJEDE NA RADU I PROFESIONALNE BOLESTI

Članak 1.

U Pravilniku o postupku utvrđivanja i priznavanja ozljede na radu i profesionalne bolesti (»Narodne novine«, broj 125/07., 4/08.) u članku 13. stavak 1. mijenja se i glasi:

»(1) U postupku utvrđivanja činjenica radi priznavanja ozljede na radu obvezno se pribavlja nalaz, mišljenje i ocjena liječničkog povjerenstva Hrvatskog zavoda za zaštitu zdravlja i sigurnost na radu u slučaju iz članka 14. stavka 2. Pravilnika, osim u slučajevima kada za utvrđivanje činjeničnog stanja nije potrebna takva stručno-medicinska ocjena.«.

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 025-04/10-01/6

Urbroj: 339-01-01-10-1

Zagreb, 18. ožujka 2010.

Predsjednica Upravnog vijeća
Hrvatskog zavoda za zdravstveno
osiguranje zaštite zdravlja na radu
mr. Dubravka Jadro, v. r.

Pravilnik, NN 66/2010-2057
## Minimalna plaća za razdoblje od 1. lipnja 2010. do 31. svibnja 2011. u Republici Hrvatskoj

### NN 66/2010 (28.5.2010.), Minimalna plaća za razdoblje od 1. lipnja 2010. do 31. svibnja 2011. u Republici Hrvatskoj

DRŽAVNI ZAVOD ZA STATISTIKU

2064

Državni zavod za statistiku objavljuje

MINIMALNU PLAĆU

ZA RAZDOBLJE OD 1. LIPNJA 2010. DO 31. SVIBNJA 2011. U REPUBLICI HRVATSKOJ

Visina minimalne plaće za razdoblje od 1. lipnja 2010. do 31. svibnja 2011. u Republici Hrvatskoj iznosi 2 814 kuna.

Klasa: 953-03/01-10/22

Urbroj: 555-08-07-02-10-22

Zagreb, 26. svibnja 2010.

Ravnatelj
dr. sc. Ivan Kovač, v. r.

Ostalo, NN 66/2010-2064
## Pravilnik o načinu objave pravilnika o radu

### NN 67/2010 (31.5.2010.), Pravilnik o načinu objave pravilnika o radu

MINISTARSTVO GOSPODARSTVA, RADA I PODUZETNIŠTVA

2065

Na temelju članka 126. stavka 4. Zakona o radu (»Narodne novine« broj 149/09) ministar gospodarstva, rada i poduzetništva donosi

PRAVILNIK

O NAČINU OBJAVE PRAVILNIKA O RADU

Članak 1.

(1) Ovim se Pravilnikom uređuje način objave pravilnika o radu.

(2) Izrazi koji se za fizičke osobe u ovom Pravilniku koriste u muškom rodu su neutralni i odnose se na osobe muškog i ženskog spola.

Članak 2.

Poslodavac može donijeti pravilnik o radu koji se primjenjuje na sve radnike zaposlene kod toga poslodavca (u daljnjem tekstu: pravilnik) i pravilnike za pojedine skupine radnika ili za pojedine dijelove trgovačkog društva, poduzeća ili ustanove (u daljnjem tekstu: posebni pravilnici).

Članak 3.

(1) Pravilnik i posebne pravilnike poslodavac je dužan objaviti.

(2) Poslodavac je dužan na zahtjev radnika, omogućiti radniku izradu preslike pravilnika iz stavka 1. ovoga članka.

(3) Troškove izrade preslike iz stavka 2. ovoga članka snosi radnik.

Članak 4.

Pravilnik i posebne pravilnike poslodavac je dužan objaviti na način da budu dostupni na uvid svim radnicima na koje se odnose i izloženi na vidljivom mjestu u prostorijama u kojima oni redovito borave tijekom radnog vremena.

Članak 5.

Poslodavac koji iz opravdanih razloga ne može pravilnik i posebne pravilnike objaviti na način utvrđen člankom 4. ovoga Pravilnika dužan je, odmah po njihovom donošenju, obavijestiti radnike o donošenju pravilnika pisanom objavom na vidljivom mjestu u svojim prostorijama ili putem osobe koja rukovodi pojedinom skupinom radnika, te odrediti osobu ili osobe kod kojih radnici tijekom radnog vremena mogu iste dobiti na uvid, a može ih objaviti i preko interne računalne mreže.

Članak 6.

Ako kod poslodavca djeluju sindikalni povjerenici ili je utemeljeno radničko vijeće, poslodavac je dužan, uz objavu pravilnika i posebnih pravilnika sukladno članku 4. i 5. ovoga Pravilnika, iste dostaviti sindikalnim povjerenicima i članovima radničkog vijeća.

Članak 7.

Danom stupanja na snagu ovoga Pravilnika prestaje važiti Pravilnik o načinu objave pravilnika o radu (»Narodne novine« broj 8/96).

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/242

Urbroj: 526-08-01-01/5-10-1

Zagreb, 24. svibnja 2010.

Ministar
mr. sc. Đuro Popijač, v. r.

Pravilnik, NN 67/2010-2065
## Pravilnik o izmjenama i dopunama Pravilnika o stavljanju na tržište materijala za vegetativno umnažanje loze

### NN 67/2010 (31.5.2010.), Pravilnik o izmjenama i dopunama Pravilnika o stavljanju na tržište materijala za vegetativno umnažanje loze

MINISTARSTVO POLJOPRIVREDE, RIBARSTVA I RURALNOG RAZVOJA

2067

Na temelju članka 2. stavka 3., članka 4. stavka 4., članka 32. stavka 2. i 3., članka 33. stavka 6. i 7., članka 34. stavka 7., članka 35. stavka 4., članka 36. stavka 2., članka 37. stavka 2., članka 38. stavka 5., članka 39. stavka 2. i 4., članka 40. stavka 4., članka 41. stavka 6., članka 42. stavka 6., članka 43. stavka 2. i 5., članka 46. stavka 3., članka 47. stavka 8., članka 49. stavka 3. i članka 50. stavka 3. i 4. Zakona o sjemenu, sadnom materijalu i priznavanju sorti poljoprivrednog bilja (»Narodne novine«, broj 140/05, 35/08) ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O STAVLJANJU NA TRŽIŠTE MATERIJALA ZA VEGETATIVNO UMNAŽANJE LOZE

Članak 1.

U Pravilniku o stavljanju na tržište materijala za vegetativno umnažanje loze (»Narodne novine« broj 133/06) članak 8. mijenja se i glasi:

»1. Uzimanje uzoraka sadnog materijal za laboratorijsku analizu provodi Zavod.

2. Iznimno za 2010. godinu uzorke sadnog materijala za laboratorijsku analizu uzima Hrvatski centar za poljoprivredu, hranu i selo - Zavod za zaštitu bilja.

3. Za uzimanje uzoraka sadnog materijala Ministarstvo će ovlastiti osposobljenog djelatnika Zavoda na prijedlog Hrvatskog centra za poljoprivredu, hranu i selo – Zavoda za zaštitu bilja, a ukoliko je isti prošao stručno osposobljavanje pri tom Zavodu.«

Članak 2.

U članku 25. stavci 3. i 4. brišu se.

Članak 3.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/10-01/121

Urbroj: 525-02-1-0007/10-1

Zagreb, 7. svibnja 2010.

Ministar
Petar Čobanković, v. r.

Pravilnik, NN 67/2010-2067
## Rješenje kojim se društvu za upravljanje investicijskim fondovima Quaestus Private Equity d.o.o., Zagreb, odobravaju izmjene i dopune Prospekta i Statuta otvorenog investicijskog fonda rizičnog kapitala s privatnom ponudom Quaestus Private Equity Kapital

### NN 67/2010 (31.5.2010.), Rješenje kojim se društvu za upravljanje investicijskim fondovima Quaestus Private Equity d.o.o., Zagreb, odobravaju izmjene i dopune Prospekta i Statuta otvorenog investicijskog fonda rizičnog kapitala s privatnom ponudom Quaestus Private Equity Kapital

HRVATSKA AGENCIJA ZA NADZOR FINANCIJSKIH USLUGA

2071

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05) i članka 217. stavak 1. Zakona o investicijskim fondovima (»Narodne novine«, broj 150/05), Uprava Hrvatske agencija za nadzor financijskih usluga, na zahtjev društva za upravljanje investicijskim fondovima rizičnog kapitala s privatnom ponudom Quaestus Private Equity d.o.o., Zagreb, Ilica 1a, u predmetu odobrenja izmjena i dopuna Prospekta i Statuta otvorenog investicijskog fonda rizičnog kapitala s privatnom ponudom, na sjednici održanoj 27. svibnja 2010. godine donosi

RJEŠENJE

1. Društvu za upravljanje investicijskim fondovima Quaestus Private Equity d.o.o., Zagreb, Ilica 1a, odobravaju se izmjene i dopune Prospekta i Statuta otvorenog investicijskog fonda rizičnog kapitala s privatnom ponudom Quaestus Private Equity Kapital.

2. Izreka ovog rješenja objavit će se u »Narodnim novinama«.

Klasa: UP/I-451-04/10-09/22
Urbroj: 326-113-10-4
Zagreb, 27. svibnja 2010.

Član Uprave
Željko Kopčić, v. r.

Rješenje, NN 67/2010-2071
## Zaključak Vlade Republike Hrvatske, klasa: 100-01//10-02/03, urbroj: 5030105-10-1 od 28. svibnja 2010. godine

### NN 68/2010 (2.6.2010.), Zaključak Vlade Republike Hrvatske, klasa: 100-01//10-02/03, urbroj: 5030105-10-1 od 28. svibnja 2010. godine

VLADA REPUBLIKE HRVATSKE

2080

Na temelju članka 30. stavka 3. Zakona Vlade Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), članaka 268. i 272.m Zakona o trgovačkim društvima (»Narodne novine«, br. 111/93, 34/99, 121/99, 52/2000, 118/2003, 107/2007 i 146/2008) i članka 36. Zakona o ustanovama (»Narodne novine«, br. 76/93, 29/97, 47/99 i 35/2008), Vlada Republike Hrvatske je na sjednici održanoj 28. svibnja 2010. godine donijela

ZAKLJUČAK

1. Zadužuju se Hrvatski fond za privatizaciju i tijela državne uprave da putem svojih predstavnika u nadzornim tijelima trgovačkih društava u većinskom državnom vlasništvu i javnim ustanovama pokrenu donošenje plana smanjenja i zbrinjavanja zaposlenih za 5 posto.

2. Trgovačka društva u većinskom vlasništvu države (iznad 50 posto temeljnog kapitala u vlasništvu države) i ustanove koje su tijekom 2009. godine provele smanjenje broja stalno zaposlenih za 5 posto, izuzimaju se iz obveza određenih ovim Zaključkom, osim ako postoji daljnja potreba za smanjenjem broja zaposlenih u istima, a što se dokazuje analizom koju donose uprave, a potvrđuju nadzorna tijela trgovačkih društava i ustanova.

3. Zadužuju se Ministarstvo financija i Ministarstvo gospodarstva, rada i poduzetništva da provedu koordinaciju sa zaduženim resornim ministarstvima i sve ostale mjere koje će osigurati operacionalizaciju provedbe ovoga Zaključka, te osiguraju uvjete za njezin stalni nadzor.

4. Zadužuju se uprave i nadzorna tijela trgovačkih društava i ustanova da obave sve pripremne radnje, odrede jasne kriterije i izrade detaljne analize učinaka smanjenja 5 posto zaposlenih u roku od 60 dana od donošenja ovoga Zaključka.

5. Zadužuju se uprave i nadzorna tijela trgovačkih društava i ustanova da, u skladu s točkom 1. ovog Zaključka, u roku od 120 dana donesu i usvoje plan zbrinjavanja viška zaposlenih obuhvaćenih smanjenjem broja zaposlenih za 5 posto u skladu s provedenim analizama iz točke 4. ovoga Zaključka.

6. Zadužuju se uprave i nadzorna tijela trgovačkih društava u većinskom vlasništvu države i ustanova da izvještavaju resorna ministarstva o provedbi mjere jednom mjesečno.

7. Zadužuje se Ministarstvo financija i Ministarstvo gospodarstva, rada i poduzetništva da jednom mjesečno izvještavaju Vladu Republike Hrvatske o provedbi ovoga Zaključka.

8. Ovaj Zaključak objavit će se u »Narodnim novinama«.

Klasa: 100-01/10-02/03

Urbroj: 5030105-10-1

Zagreb, 28. svibnja 2010.

Predsjednica
Jadranka Kosor, dipl. iur., v. r.

Ostalo, NN 68/2010-2080
## Naredba o izmjenama i dopunama Naredbe o najvećoj dopuštenoj visini naknade za usluge peljarenja u unutarnjim morskim vodama i teritorijalnom moru Republike Hrvatske

### NN 68/2010 (2.6.2010.), Naredba o izmjenama i dopunama Naredbe o najvećoj dopuštenoj visini naknade za usluge peljarenja u unutarnjim morskim vodama i teritorijalnom moru Republike Hrvatske

MINISTARSTVO MORA, PROMETA  I INFRASTRUKTURE

2082

Temeljem članka 1021. stavak 1. alineja šesta Pomorskog zakonika (»Narodne novine« br. 181/04, 76/07 i 146/08), ministar mora, prometa i infrastrukture donosi

NAREDBU

O IZMJENAMA I DOPUNAMA NAREDBE O NAJVEĆOJ DOPUŠTENOJ VISINI NAKNADE ZA USLUGE PELJARENJA U UNUTARNJIM MORSKIM VODAMA I TERITORIJALNOM MORU REPUBLIKE HRVATSKE

I.

U točki VI Naredbe o najvećoj dopuštenoj visini naknade za usluge peljarenja u unutarnjim morskim vodama i teritorijalnom moru Republike Hrvatske (»Narodne novine« br. 22/05), u alineji prvoj iza riječi »u/iz Gradske luke Split«, dodaju se riječi »kao i u/iz luka Kaštelanskog zaljeva«.

U alineji drugoj riječi »luka Kaštelanskog zaljeva« se brišu.

II.

Iza točke IX Naredbe dodaje se nova točka IXa koja glasi:

»IXa

Za peljerenje teretnih brodova iste linije ili brodara, odnosno istog linijskog servisa koji obavlja jedan brodar ili više brodara u zajedničkom konzorciju koji učestalo uplovljavaju u jednu od luka iz točaka II do VIII ove Naredbe, osnovna naknada A navedena u točkama II do VIII Naredbe umanjuje se tijekom kalendarske godine prema broju uplovljavanja ostvarenih u protekloj kalendarskoj godini i to:

– od 5 do 11 uplovljavanja – u iznosu od 5%

– od 12 do 23 uplovljavanja – u iznosu od 10%

– od 24 do 35 uplovljavanja – u iznosu od 15%

– od 36 do 47 uplovljavanja – u iznosu od 20%

– od 48 uplovljavanja i više – u iznosu od 30%

Pravo na umanjenje osnovne naknade iz podtočke 1. ove točke stječe se pod uvjetom da brodar odnosno brodari u zajedničkom konzorciju redovno podmiruju svoje obaveze prema peljarskom društvu.

Pod redovnim podmirenjem obaveza smatra se plaćanje u roku ne duljem od 60 dana od dospijeća tražbine.

Za brodove koji uplovljavaju u jednu od luka iz točaka II do VIII ove Naredbe, a posjeduju valjano rješenje o oslobađanju broda od obveznog lučkog peljarenja (PEC) za navedenu luku odnosno lučko područje, peljarsko društvo ima pravo na naplatu 50% osnovne naknade A navedene u točkama II do VIII Naredbe«.

III.

Iza točke XIII Naredbe dodaje se nova točka XIIIa koja glasi:

»XIIIa

Smanjenje iznosa peljarske naknade iz točke IXa Naredbe u 2010. godini obračunava se na osnovi broja uplovljavanja brodova u jednu od luka iz točaka II do VIII Naredbe ostvarenih u 2009. godini, ukoliko je ispunjen uvjet o redovnom podmirenju obaveza iz točke IXa Naredbe«.

IV.

Ova Naredba stupa na snagu osmog dana od dana objavljivanja u »Narodnim novinama«.

Klasa: 011-01/09-01/137

Urbroj: 530-04-10-17

Zagreb, 7. svibnja 2010.

Ministar
Božidar Kalmeta, v. r.

Naredba, NN 68/2010-2082
## Ispravak Naredbe o zaštiti riba i drugih morskih organizama

### NN 68/2010 (2.6.2010.), Ispravak Naredbe o zaštiti riba i drugih morskih organizama

MINISTARSTVO POLJOPRIVREDE, RIBARSTVA I RURALNOG RAZVOJA

2092

Nakon izvršenog pregleda teksta utvrđena je pogreška u Naredbi o zaštiti riba i drugih morskih organizama objavljenoj u »Narodnim novinama«, broj 63 od 4. svibnja 2010. godine te se daje

ISPRAVAK

NAREDBE O ZAŠTITI RIBA I DRUGIH MORSKIH ORGANIZAMA

I.

U Naredbi o zaštiti riba i drugih morskih organizama (»Narodne novine« br. 63/10) u točki III. stavku 1. podtočki 3. alineja 4. mijenja se i glasi:

»Kokoš, prnjavica (Venus spp.) 2,5 cm«

II.

Ova Naredba stupa na snagu danom objave u »Narodnim novinama«.

Klasa: 011-02/10-01/131

Urbroj: 525-08-1-0314/10-3

Zagreb, 31. svibanj 2010.

Ministar
Petar Čobanković, v. r.

Naredba, NN 68/2010-2092
## Uredba o izmjeni Tarife Zakona o upravnim pristojbama

### NN 69/2010 (7.6.2010.), Uredba o izmjeni Tarife Zakona o upravnim pristojbama

VLADA REPUBLIKE HRVATSKE

2093

Na temelju članka 19. Zakona o upravnim pristojbama (»Narodne novine«, br. 8/96, 77/96, 95/97, 131/97, 68/98, 66/99, 145/99, 30/2000, 116/2000, 163/2003, 17/2004, 110/2004, 141/2004, 150/2005, 153/2005, 129/2006, 117/2007, 25/2008, 60/2008 i 20/2010), Vlada Republike Hrvatske je na sjednici održanoj 13. svibnja 2010. godine donijela

UREDBU

O IZMJENI TARIFE ZAKONA O UPRAVNIM PRISTOJBAMA

Članak 1.

U Tarifi Zakona o upravnim pristojbama (»Narodne novine«, br. 8/96, 77/96. 95/97, 131/97, 68/98, 66/99, 145/99, 30/2000, 116/2000, 163/2003, 17/2004, 110/2004, 141/2004, 150/2005, 153/2005, 129/2006, 117/2007, 25/2008, 60/2008 i 20/2010) u Tarifnom broju 63. u točki (2) riječi: »Za izdavanje potvrde glavnog projekta, potvrde izmjene i/ili dopune glavnog projekta, građevinske dozvole, rješenja o izmjeni i/ili dopuni građevinske dozvole i potvrde izvedenog stanja:« zamjenjuju se riječima: »Za izdavanje potvrde glavnog projekta, potvrde izmjene i/ili dopune glavnog projekta, građevinske dozvole, rješenja o izmjeni i/ili dopuni građevinske dozvole, potvrde izvedenog stanja, rješenja za građenje i rješenja o izmjeni i/ili dopuni rješenja za građenje: «.

Točke (7), (8) i (9) mijenjaju se i glase:

»(7) Za izdavanje rješenja o izvedenom stanju i potvrde izvedenog stanja, uz pristojbu iz točke (l), odnosno (2) ovoga Tarifnog broja plaća se i posebna upravna pristojba u iznosu komunalnog doprinosa koji se plaća prema posebnom zakonu pomnoženom s 0,3.

(8) Za izdavanje rješenja o izvedenom stanju na području za koje nije donijeta odluka o komunalnom doprinosu, uz pristojbu iz točke (l) ovoga Tarifnog broja plaća se i posebna upravna pristojba u iznosu kao za izdavanje rješenja o uvjetima građenja pomnoženom s 15.

(9) Za izdavanje potvrde izvedenog stanja na području za koje nije donijeta odluka o komunalnom doprinosu, uz pristojbu iz točke (2) ovoga Tarifnog broja plaća se i posebna upravna pristojba u iznosu kao za izdavanje potvrde glavnog projekta pomnoženom s 30. ».

U Napomeni iza odlomka 4. dodaje se odlomak 5. koji glasi:

»Posebnu upravnu pristojbu iz točke (7), (8) i (9) ovoga tarifnog broja ne plaćaju osobe na područjima posebne državne skrbi, u romskim naseljima koja se uređuju u skladu s Nacionalnim programom za Rome Vlade Republike Hrvatske i za građevine isključivo poljoprivredne namjene.«.

Članak 2.

Ova Uredba stupa na snagu osmoga dana od dana objave u »Narodnim novinama«.

Klasa: 412-01/10-01/01

Urbroj: 5030105-10-l

Zagreb, 13. svibnja 2010.

Predsjednica
Jadranka Kosor, dipl. iur., v. r.

Uredba, NN 69/2010-2093
## Odluka o raspisivanju prijevremenih izbora za općinskog načelnika i zamjenika općinskog načelnika u Općini Lećevica i Općini Galovac

### NN 69/2010 (7.6.2010.), Odluka o raspisivanju prijevremenih izbora za općinskog načelnika i zamjenika općinskog načelnika u Općini Lećevica i Općini Galovac

VLADA REPUBLIKE HRVATSKE

2094

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), članka 6. stavka 2. i članka 8. stavka 2. Zakona o izborima općinskih načelnika, gradonačelnika, župana i gradonačelnika Grada Zagreba (»Narodne novine«, br. 109/2007 i 125/2008), Vlada Republike Hrvatske je na sjednici održanoj 4. lipnja 2010. godine, donijela

ODLUKU

O RASPISIVANJU PRIJEVREMENIH IZBORA ZA OPĆINSKOG NAČELNIKA I ZAMJENIKA OPĆINSKOG NAČELNIKA U OPĆINI LEĆEVICA I OPĆINI GALOVAC

I.

Raspisuju se prijevremeni izbori za općinskog načelnika i zamjenika općinskog načelnika u Općini Lećevica i Općini Galovac.

II.

Za dan provedbe izbora određuje se nedjelja, 11. srpnja 2010. godine.

III.

Na prijevremene izbore za općinskog načelnika i zamjenika općinskog načelnika u Općini Lećevica i Općini Galovac primjenjuje se Odluka o određivanju visine naknade troškova izborne promidžbe za izbor članova predstavničkih tijela jedinica lokalne i područne (regionalne) samouprave (»Narodne novine«, broj 48/2009).

IV.

Ova Odluka stupa na snagu danom objave u »Narodnim novinama«.

Klasa: 015-01/10-09/02

015-01/10-09/03

Urbroj: 5030109-10-2

Zagreb, 4. lipnja 2010.

Predsjednica
Jadranka Kosor, dipl. iur., v. r.

Odluka, NN 69/2010-2094
## Odluka o raspisivanju izbora za Općinsko vijeće Općine Zemunik Donji

### NN 69/2010 (7.6.2010.), Odluka o raspisivanju izbora za Općinsko vijeće Općine Zemunik Donji

VLADA REPUBLIKE HRVATSKE

2095

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 4. stavka 2. Zakona o izboru članova predstavničkih tijela jedinica lokalne i područne (regionalne) samouprave (»Narodne novine«, br. 33/2001, 10/2002, 155/2002, 45/2003, 43/2004, 40/2005, 44/2005 – pročišćeni tekst i 109/2007), Vlada Republike Hrvatske je na sjednici održanoj 4. lipnja 2010. godine donijela

ODLUKU

O RASPISIVANJU IZBORA ZA OPĆINSKO VIJEĆE OPĆINE ZEMUNIK DONJI

I.

Raspisuju se izbori za članove Općinskog vijeća Općine Zemunik Donji.

II.

Za dan provedbe izbora određuje se nedjelja, 11. srpnja 2010. godine.

III.

Ovom Odlukom stavlja se izvan snage Odluka o raspisivanju dopunskih izbora za članove predstavničkih tijela jedinica lokalne i područne (regionalne) samouprave, klase: 013-03/10-02/01, urbroja: 5030106-10-1, od 6. svibnja 2010. godine, objavljena u »Narodnim novinama«, broj 57/2010, u dijelu pod točkom I. ZADARSKA ŽUPANIJA, alineja 3. »Za Općinsko vijeće Općine Zemunik Donji – 2 predstavnika srpske nacionalne manjine«.

IV.

Na izbore za članove Općinskog vijeća Općine Zemunik Donji primjenjuje se Odluka o određivanju visine naknade troškova izborne promidžbe za izbor članova predstavničkih tijela jedinica lokalne i područne (regionalne) samouprave (»Narodne novine«, broj 48/2009).

V.

Ova Odluka stupa na snagu danom objave u »Narodnim novinama«.

Klasa: 015-01/10-09/04

Urbroj: 5030109-10-1

Zagreb, 4. lipnja 2010.

Predsjednica
Jadranka Kosor, dipl. iur., v. r.

Odluka, NN 69/2010-2095
## Rješenje o raspuštanju Općinskog vijeća Općine Zemunik Donji

### NN 69/2010 (7.6.2010.), Rješenje o raspuštanju Općinskog vijeća Općine Zemunik Donji

VLADA REPUBLIKE HRVATSKE

2096

Na temelju članka 84. stavka 1. točke 4. Zakona o lokalnoj i područnoj (regionalnoj) samoupravi (»Narodne novine«, br. 33/2001, 60/2001, 129/2005, 109/2007, 125/2008 i 36/2009), Vlada Republike Hrvatske je na sjednici održanoj 4. lipnja 2010. godine donijela

RJEŠENJE

O RASPUŠTANJU OPĆINSKOG VIJEĆA OPĆINE ZEMUNIK DONJI

I.

Raspušta se Općinsko vijeće Općine Zemunik Donji, a vijećnicima Općinskog vijeća prestaje mandat.

II.

Vlada Republike Hrvatske imenovat će, posebnim rješenjem, povjerenika Vlade Republike Hrvatske u Općini Zemunik Donji.

III.

Povjerenik Vlade Republike Hrvatske preuzima sve ovlasti Općinskog vijeća.

IV.

Sredstva za rad povjerenika Vlade Republike Hrvatske osiguravaju se u općinskom proračunu.

V.

Ovo Rješenje je konačno i stupa na snagu danom objave u »Narodnim novinama«.

Klasa: 015-01/10-09/04

Urbroj: 5030109-10-4

Zagreb, 4. lipnja 2010.

Predsjednica
Jadranka Kosor, dipl. iur., v. r.

Rješenje, NN 69/2010-2096